钦定古今图书集成/明伦汇编/交谊典/第056卷 > 《咏画屏风诗》前人
## 钦定古今图书集成/明伦汇编/交谊典/第056卷 > 《咏画屏风诗》前人

侠客重连镳，金鞍被桂条。细尘鄣路起，惊花乱眼飘。
酒醺人半醉，汗湿马全骄。归鞍畏日晚，争路上河桥。

又

浮桥翠盖拥，平旦雍门开。石崇迎客至，山涛载妓来。
水纹恒独转，风花直乱回。谁能惜红袖，宁用捧金杯。

又

昨夜鸟声春，惊鸣动四邻。今朝梅树下，定有咏花人。
流星浮酒泛，粟瑱绕杯唇。何劳一片雨，唤作《阳台神》。

又

日晚金槌络朱轩流水车幰拂缘堤柳，甍飘夹路花。
定迎刘碧玉，将过阴丽华。非是高阳路，莫畏接㒿斜。

又

徘徊出桂苑，徙倚就花林。下桥先劝酒，跂石始调琴。
蒲低犹抱节，竹短未空心。绝爱猿声近，唯怜花径深。

又

河流值浅岸，敛辔暂经过。弓衣湿溅水，马足乱横波。
半城斜出树，长林直枕河。今朝游侠客，不畏风尘多。

又

度桥犹徙倚，坐石未倾壶。浅草开长埒，行营绕细厨。
沙洲两鹤迥，石路一松孤。自可寻丹灶，何劳忆“酒罏。”

又

上林春迳密浮桥柳路长龙媒逐细草。鹤氅映垂杨
水似桃花色。山如甲煎香。白石春泉上谁能待月光

又

《白石》春泉满，黄金新埒开。戚里车先度，兰池马即来。
落花承舞席，春衫拭酒杯。行厨半路待，载妓一双回。